Kata sandang (Bahasa Inggeris)

Kata sandang (Inggeris: articles) merupakan satu perkataan yang digabungkan dengan kata nama untuk memberi jenis rujukan yang dibuat oleh kata nama itu. Kata sandang dalam Bahasa Inggeris terbahagi kepada dua jenis; kata sandang pasti (the) dan kata sandang tidak pasti (a, an, dan kadangkala some).
Penggunaan kata sandang pasti dalam satu ayat yang dituturkan menganggap yang pendengar sudah tahu tentang kata nama yang dirujuk, dan penggunaan kata sandang tidak pasti menganggap sebaliknya.

Untuk merujuk kepada kata nama yang spesifik

Kata sandang pasti the digunakan untuk menyatakan sesuatu secara spesifik. Contohnya, jika seseorang berkata "Let's read a book", bermakna dia merujuk kepada mana-mana buku. Namun, jika dia berkata "Let's read the book", dia merujuk kepada satu buku tertentu, dan bukannya merujuk secara umum.
The juga digunakan untuk merujuk kepada sesuatu yang telah dirujuk di dalam ayat yang lepas. Contohnya adalah dalam penggunaan ayat berikut: "A man is walking down a road. There is a dog with the man."

Penggunaan bersama-sama kata nama boleh dikira dan tidak boleh dikira

The boleh digunakan bersama-sama kata nama tak boleh dikira (uncountable noun) dan boleh dikira (countable noun). Contohnya, the boleh digunakan di dalam ayat "I love to sail over the water". Namun, penggunaan the di dalam ayat tadi adalah tidak ditekankan, dan boleh digugurkan dan ditulis seperti ini: "I love to sail over water".
Namun, penggunaan the bersama-sama kata nama boleh dikira adalah perlu sekiranya ia merujuk kepada objek yang spesifik. Contohnya, ayat "the house is big" adalah lebih tepat berbanding "house is big".

Sebutan

Dalam kebanyakan dialek, the disebut dengan sebutan /ðə/ (dengan geseran gigi bersuara diikuti dengan schwa). Dalam sesetengah dialek, termasuk dialek Received Pronounciation (pertuturan terpelajar standard di England), sebutan [ði] digunakan sebelum berkataan yang bermula dengan huruf vokal.
Dalam sesetengah dialek England Utara, the disebut [t̪ə] (dengan bunyi t gigi) atau sebagai hentian glotis. Untuk dialek yang tidak mempunyai bunyi geseran gigi bersuara, bunyi /ð/ diganti dengan bunyi letupan gigi bersuara /d̪/ (seperti /d̪ə/ atau /d̪iː/)

Etimologi

Perkataan the berasal daripada perkataan Bahasa Inggeris Lama. Bahasa Inggeris Tua memiliki kata sandang pasti se dalam bentuk lelaki, dan seo dalam bentuk perempuan, dan þæt (that dalam Bahasa Inggeris). Dalam Bahasa Inggeris Pertengahan, semua perkataan di atas telah digabungkan menjadi þe (þ disebut sebagai th), yang akan berubah menjadi the zaman kini.

Kata sandang tidak pasti (a dan an)

Kata sandang tidak pasti terdiri daripada a dan an, dan kedua-duanya mempunyai kegunaan yang serupa. Ia digunakan apabila penutur hendak merujuk kepada kata nama secara umum, dan bukan secara spesifik.
Kata sandang tidak pasti hanya boleh digunakan dengan kata nama tunggal dan boleh dikira sahaja. Ia tidak boleh digunakan bersama-sama kata nama majmuk atau tidak boleh dikira, kecuali dalam jenis ayat tertentu.

Kegunaan

A dan an mempunyai kegunaan yang serupa. Apa yang membezakan penggunaan kedua-dua kata sandang ini berkait dengan kata nama yang dirujuk, dan ini akan dihurai dalam topik lain.

Untuk merujuk kepada kata nama yang tidak spesifik

Kata sandang tidak pasti digunakan untuk merujuk kata nama yang tidak dikhususkan, atau tidak spesifik. Sebagai contoh, jika si penutur mengatakan "a man had passed me", dia merujuk kepada lelaki itu (man) secara umum, bermaksud lelaki itu boleh jadi sesiapa sahaja, dan bukan seorang lelaki yang speifik. Sebaliknya, jika penutur itu merujuk kepada orang tertentu, dia akan berkata "the man had passed me".

Untuk menyatakan nilai satu

Kata sandang tidak pasti juga digunakan untuk menyatakan nilai satu. Contohnya, jika si penutur berkata "I see an alligator", bermakna dia bukan sahaja merujuk kepada mana-mana buaya, tetapi dia juga menyatakan bahawa dia melihat seekor buaya.
Oleh sebab ini, a dan an tidak boleh digunakan dengan kata nama majmuk. Penutur tidak boleh berkata "I see an alligators", kerana ayat ini sama maknanya dengan "saya nampak seekor buaya-buaya" yang begitu jelas salah dari segi tatabahasa. Penutur sepatutnya berkata "I see alligators" untuk mengatakan dia nampak banyak buaya. Kata nama majmuk tidak memerlukan sebarang kata sandang.

Membawa maksud "sama"

Kata sandang tidak pasti juga boleh membawa maksud sama, seperti dalam ayat "birds of a feather" yang bermaksud "burung-burung yang sama".

Etimologi

Perkataan a dan an diambil daripada perkataan Bahasa Inggeris Pertengahan; on dan an. Perkataan ini berasal daripada perkataan Bahasa Inggeris Lama; ān, yang menyerupai perkataan Bahasa German Tinggi Lama; ein, Bahasa Latin; unus (oinos dalam Latin Lama), dan Bahasa Sanskrit eka. Semua perkataan ini bermaksud "satu".
Kedua-dua kata sandang tidak pasti ini datang daripada perkataan yang sama yang membentuk perkataan one (satu).